વાત તો સાચી હતી. સ્વામી વિવેકાનંદ જ્યાં જતા ત્યાં તેમના જ્ઞાન અને વિદ્વતાનું તેજ પ્રગટ થયા વિના રહેતું નહીં, પરંતુ આ તેજ અનેક લોકો માટે તેમની ઈર્ષ્યાનું કારણ પણ બન્યું હતું. સ્વામી વિવિકાનંદનો શિકાગોમાં ધર્મ પરિષદના મંચ સુધી પહોંચવાનો માર્ગ આસાન ન હતો તેમ તેમના દિગ્વિજયી પ્રથમ પ્રવચન પછી સમગ્ર અમેરિકા અને યુરોપમાં અપાર ખ્યાતિ તેમને અનેક વખત તેજોદ્વેષી લોકોના વિરોધ અને અપમાન પણ સહન કરવા પડ્યા હતા. એ મુખ્યત્વે ત્રણ પરિબળો તરફથી હતો, એક બ્રહ્મ સમાજ, બે- થિયોસોફિકલ સોસાયટી અને ત્રીજી ઈસાઈ મિશનરીઓ. બ્રહ્મ સમાજના તો સ્વામી વિવેકાનંદ યુવા વયે સભ્ય હતા, પરંતુ તેઓ મૂર્તિપૂજક રામકૃષ્ણ પરમહંસના શિષ્ય બન્યા ત્યારથી અદ્વૈતવાદમાં માનતા બ્રહ્મસમાજીઓ તેમના પ્રત્યે નારાજ રહેતા.